יום המשפחה/ יום האם

תאריך זה נקבע בישראל ל- ל' שבט. בניגוד לחגים המקבילים בחו''ל, יום זה נקרא בישראל ''יום האם והמשפחה'' ונועד להביע הערכה והוקרה לאמהות אך גם לציין את חשיבות המשפחה. היום נקבע ליום הולדתה של הנרייטה סאלד, שאומנם לא הייתה אם ביולוגית בעצמה, אך שימשה כאם לילדים רבים שעלו לישראל בעליית הנוער, ייסדה את ארגון ''הדסה'' והייתה האישה הראשונה בוועד הציוני.

ציון היום הנ"ל בישראל הוא הזדמנות לדבר על משפחות בישראל, ולהכיר את החברה הישראלית- דרך המשקפת או המסגרת המשפחתית.

כמה פרויקטים מעניינים ניסו להכיר את המגוון של החברה הישראלית באמצעות היכרות עם משפחות ישראליות שונות. הפרויקט הידוע של עיתון "הארץ": "[מצב משפחתי](http://www.haaretz.co.il/1.1220325)" (שהפך כבר לספר, שהוציאו לאור יוזמי ומפיקי הפרויקט- אבנר ורלי אברהמי).

(כל הנ"ל לא חייב כמובן לקרות דווקא היום, אולם אני מנצלת את ההזדמנות להעלות רעיונות בנושא המשפחה – שיכולים לשמש לנושא פעילות בכל זמן שתבחרו):

1. שורשים ועץ משפחתי - פעילות ידועה העוסקת בנושא "המשפחה שלי"... כולל תיעוד או חפצים מיוחדים הקשורים למשפחה אשר כל אחד מהמשתתפים מספר דרכם את הסיפור המשפחתי היהודי שלו.
2. תערוכה של תמונות/ חפצים משפחתיים, המזמנת אנשים להציץ לתוך חיי המשפחה היהודית- ומתוך כך ללמוד משהו על כולנו..
3. בישול משפחתי (תמיד עובד..). אפשר גם לצלם תמונה של המשפחה מכינה את המאכל המשפחתי המיוחד שלה, ולהוסיף את המתכון + סיפור משפחתי קצר, מתחת לתמונה. אפשר להוציא כחוברת/ ספר מתכונים, או כנ"ל בתערוכה במקום מרכזי.
4. יום סבא וסבתא- מנהג שנפוץ בשנים האחרונות בישראל, לקיים פעילות מיוחדת לילדים עם סבא וסבתא.. בתוכנית יכול להיות הכול, כולל יצירה משותפת, הצגה קצרה שמכינים יחדיו, סיפור משותף שכותבים ומאיירים על המשפחה, בישול, כתב חידה ועוד...
5. פעילות לצעירים- יושבים במעגל ואחד מתחיל לספר על השורשים היהודיים של משפחתו (מאיפה מגיעה המשפחה עד כמה דורות אחורה...). הבא בתור מתחבר לסיפור היהודי שסופר כרגע, בגלל קשר גיאוגרפי או מהותי כלשהו.. וכן הלאה, עד שכולם מספרים את הסיפור שלהם. בד"כ נוצר פסיפס של חיבורים וקשרים מדהים בין הסיפורים, שממחיש את העובדה שכולנו "משפחה אחת גדולה".. (אפשר להוסיף גם חפץ שמעבירים מיד ליד- לפי התקדמות הסיפורים, או מפת עולם גדולה שכל אחד שם עליה סימן היכר כלשהו כדי לסמן את המקום שעליו הוא מדבר- ואח"כ מושכים קווים מנקודה אחת לשנייה).
6. טקס קבלת פנים לתינוקות חדשים- מנהג ישראלי, פרי פיתוח של תוכנית זיק"ה בגן יבנה, המחדש את מסורת הביכורים שהייתה נהוגה בקיבוצים (ויתכן ועדיים נהוגה במקומות מסוימים, בחג השבועות).. הרעיון הוא לקבל את פני התינוקות החדשים שנולדו השנה בקהילה, באירוע חגיגי להורים ולתינוקות החדשים, הכולל ברכות מפי ראשי הקהילה, אנשי חינוך ומנהיגים מקומיים, וכמובן- טקס שאפשר להכין ולהמציא, הכולל גם מקורות יהודיים.. (ברכת הבנים והבנות, מדרשים שונים על לידה וחינוך ילדים וכד'). ראו לדוגמא טקסי לידה של בנים ובנות- מתוך האתרים: "[עתים](http://www.itim.org.il/)"  ו"[הוויה](http://www.havaya.info/%D7%91%D7%A8%D7%99%D7%AA-%D7%91%D7%A8%D7%99%D7%AA%D7%94-%D7%A9%D7%9E%D7%97%D7%AA-%D7%94%D7%91%D7%AA-%D7%96%D7%91%D7%93-%D7%94%D7%91%D7%AA)"- האלמנט המרכזי הוא כמובן ההמשכיות של העם היהודי באמצעות ההולדה, וזיקתם של ההורים לקהילה היהודית כבר מתחילת הדרך...( ראו קישור: <http://www.youtube.com/watch?v=Sko3mM74Khg-> צפו מדקה 2:27).
7. אתם מוזמנים להיכנס לאתר של התנועה ליהדות מתקדמת המציעים פעילויות שונות לכבוד יום המשפחה: [התנועה ליהדות מתקדמת](http://www.reform.org.il/Heb/IMPJ/NewsItem.asp?ContentID=1280)
8. [**אתר ישראלי שמציע פעילויות מגוונות ליום המשפחה**](http://www.etze.co.il/index.php?option=com_content&view=article&id=414&catid=90)